Märksa tülikamaks osutus Jakobsonile teine seik, mis põhjustas pika, järgmistesse aastatesse ulatuva järellainetuse linnavolikoguski. Linnaameti  asetäitva liikmena 1881. a. oli Jakobson olnud korteri- ja tuletõrjekomisjoni esimeheks. Sel puhul heideti temale ette ja korrati hiljemini ametlikus aruandeski, et ta ei olevat täitnud oma ülesandeid hoolikalt ja kohusetruult. Eriti pahamaiguliseks kujunes tema vastu ametliku juurdluse kaudu kindlaks tehtud süüdistus, et ta oli samal ajal, kui täitis linnaameti liikme kohuseid, müünud enda juhitud korterikomisjonile puid. Ametliku revisjoni andmeil pol­nud ta sellega küll toonud linnale ainelist kahju,  kuid oli aga ilm­sesti eksinud kehtiva linnaseaduse vastu.